**Peta vazmena nedjelja**

**10. svibnja 2020.**

**UVOD**

*Uz pripremljenu svijeću postaviti ako je moguće sliku ili kip Majke Božje i mali buketić cvijeća i ako ima, krunice za svakog člana obitelji.*

*Susret može započeti marijanskom pjesmom- Marijo svibnja kraljice*

*Na ovoj poveznici mogu i poslušati pjesmu* <https://www.youtube.com/watch?v=i6Ic0ndi2bQ>

*Majka može objasniti:* U mjesecu smo svibnju, a on je posvećen Majci Božjoj. U crkvi se prije mise obavljala svibanjska pobožnost. Svi smo rado išli u crkvu moliti krunicu i litanije Majci Božjoj. Zato smo i stavili Gospinu sliku (ili kip), krunice i malo cvijeća, da pokažemo i mi kao obitelj svoju ljubav prema Mariji.

*Otac ili neko starije dijete može nastaviti:* Danas se obilježava i Majčin dan. Osim Marije, naše nebeske Majke, Bog nam je darovao i našu majku koje nas je rodila, odgojila. U današnjoj molitvi sjetit ćemo se naših majki i zahvaliti Bogu za njih. *Bilo bi lijepo da djeca zagrle i poljube svoje majke, te baku, ako je u obitelji.*

**Tijek molitve:**

*Otac započinje uvodnu molitvu:* U ime Oca i Sina i Duha Svetoga. Amen.

Gospodine, hvala ti što nas i danas okupljaš oko sebe. Hvala ti za Majku Mariju koju si nam ostavio za našu zagovornicu i pomoćnicu. Radujemo se što kao obitelj možemo tebi služiti, tebe slušati i tebe slaviti. Pošalji nam svoga Duha Svetoga da čujemo tvoju riječ, da ju razumijemo i da po njoj živimo. Neka nas u ovom susretu prati moćni Marijin zagovor i molitva naših anđela čuvara. Amen.

*Majka ili otac čitaju evanđelje:*

Iv 14, 1-12

Čitanje svetog Evanđelja po Ivanu

U ono vrijeme: Reče Isus svojim učenicima:

»Neka se ne uznemiruje srce vaše! Vjerujte u Boga i u mene vjerujte! U domu Oca mojega ima mnogo stanova. Da nema, zar bih vam rekao: ‘Idem pripraviti vam mjesto’? Kad odem i pripravim vam mjesto, ponovno ću doći i uzeti vas k sebi da i vi budete gdje sam ja. A kamo ja odlazim, znate put.« Reče mu Toma: »Gospodine, ne znamo kamo odlaziš. Kako onda možemo put znati?« Odgovori mu Isus: »Ja sam put i istina i život: nitko ne dolazi Ocu osim po meni. Da ste upoznali mene, i Oca biste moga upoznali. Od sada ga i poznajete i vidjeli ste ga.« Kaže mu Filip: »Gospodine, pokaži nam Oca i dosta nam je!« Nato će mu Isus: »Filipe, toliko sam vremena s vama i još me ne poznaš?« »Tko je vidio mene, vidio je i Oca. Kako ti onda kažeš: ‘Pokaži nam Oca’? Ne vjeruješ li da sam ja u Ocu i Otac u meni? Riječi koje vam govorim, od sebe ne govorim: Otac koji prebiva u meni čini djela svoja. Vjerujte mi: ja sam u Ocu i Otac u meni. Ako ne inače, zbog samih djela vjerujte. Zaista, zaista, kažem vam: Tko vjeruje u mene, činit će djela koja ja činim; i veća će od njih činiti jer ja odlazim Ocu.«

Riječ Gospodnja.

*Nakon kratke tišine mogu najprije otac i majka, a onda i ostali članovi izreći kako su doživjeli tekst, npr.* „Slušajući evanđelje, osjećao/osjećala sam se… „

*Dobro bi bilo da svi članovi obitelji još jednom čuju ili pročitaju tekst. Nakon toga neka jedan od roditelja povede razgovor uz ova i slična pitanja:*

* Zašto ove Isusove riječi bude u nama radost? Jer nam Isus nešto obećava.
* Što nam obećava? Da nam je pripravio stan, da će nas uzeti k sebi.
* Koji se apostoli spominju u evanđelju? Toma i Filip.
* Jesu li apostoli razumjeli Isusa, jesu li shvaćali što je Isus učinio?
* Što nam je jedino potrebno? Vjera u Isusa

*Netko od odraslijih neka polako pročita razmatranje:*

Apostoli su se bojali. Bili su uznemireni. Zato ih uskrsli Isus u svako susretu pozdravlja s „Mir vama!“ A sad im još govori da se ne uznemiruju i ne boje. Za mir je potrebna vjera. Apostoli žele vjerovati, ali sve ih zbunjuje, puno toga još ne razumiju. Toma ne zna put, a Filip ne zna kako izgleda Bog. Isus za sebe kaže: „Ja sam put. Ako budete u meni živjeli, po mojim riječima, od moje ljubavi, sigurno ste na pravom putu. Sve istine svijeta nestaju preda mnom jer sam ja Istina. Život vaš jedino ima smisla ako ga živite u mojoj blizini, jer sam ja Život.“ Isus traži od svojih apostola samo vjeru, bez obzira na sve što proživljavaju.

I nama Isus danas govori iste riječi. I nas poziva da ga slijedimo, da mu vjerujemo. I mi kao i apostoli možemo biti zbunjeni, razočarani, nestrpljivi, ali možemo vjerovati Njegovim riječima, bodriti i hrabriti jedni druge u obitelji da ustrajemo na putu vjere.

*Obitelj može izmoliti slavna otajstva krunice tako da se na početku svake desetice pročita kratka meditacija uz to otajstvo:*

1. Koji je od mrtvih uskrsnuo

Isus je pobijedio smrt i strah od smrti te tako otvorio čovjeku vrata u život. Vratio mu je nadu, pouzdanje i smisao – jer grob nije kraj, već prijelaz u novi život u Bogu, u život bez kraja, kroz svu vječnost. Molimo zagovor Djevice Marije da već sada, dok smo još na putu, možemo živjeti novim životom u Duhu Kristovu.

1. Koji je na nebo uzašao

Prije svoga uzašašća Ocu, Isus poučava i odgaja svoje učenike. Daje im posljednje upute prije nego se vrati u nebo kao njihov trajni zagovornik. Obećava nam pripraviti mjesto u Nebu. Molimo Djevicu Mariju da nas zagovara i moli za nas, da jednom i mi stignemo u stan koji nam je Isusu pripravio.

1. Koji je Duha Svetoga poslao

Apostoli puno toga nisu mogli razumjeti i prihvatiti. Ni mi puno toga ne razumijemo. Molimo Mariju da nam izmoli snagu Duha Svetoga da spoznamo pravu istinu i da prihvatimo Isusa koji je jedini pravi život.

1. Koji je tebe, Djevice, na nebo uzeo

Marija je od nebeskog Oca primila posebno poslanje. Rodila je svijetu Isusa, Bogočovjeka, a kad je ostvarila to poslanje, uzeta je k svome Sinu na nebo. Marijo, tvojoj posebnoj zaštiti povjeravamo žene i majke: ohrabri ih u njihovu pozivu žene da, osobito u ovo današnje vrijeme, odvažno brane i čuvaju svaki ljudski život, od začeća do prirodne smrti.

1. Koji je tebe, Djevice, na nebu okrunio

Nakon što je dušom i tijelom uznesena na nebo, Marijina služba ne završava. Njezina ljubav ne prestaje. Isus, njezin Sin, po volji Očevoj imenuje i postavlja svoju majku, poniznu službenicu Gospodnju, za kraljicu neba i zemlje. Za kraljicu svih svetih, kraljicu mira. Marijo, hvala ti za tvoje posredništvo kod našega Oca. Hvala ti što si naša majka i naša kraljica. Kraljice mira, po svom moćnom zagovoru, izmoli mir našim srcima, obiteljima i cijelome svijetu.

(Dijelovi teksta preuzeti sa stranice <http://kblj.hr/novosti-i-dogadanja/novost/razmatranja-uz-slavna-otajstva-krunice>)

*Susret se može završiti pjesmom „Evo nas pred tobom, Marijo“*

<https://www.youtube.com/watch?v=YqfmikGMlxI>